《王母歌》
唐代·李颀

武皇斋戒承华殿，端拱须臾王母见。霓旌照耀麒麟车，

羽盖淋漓孔雀扇。手指交梨遣帝食，可以长生临宇县。

头上复戴九星冠，总领玉童坐南面。欲闻要言今告汝，

帝乃焚香请此语。若能炼魄去三尸，后当见我天皇所。

顾谓侍女董双成，酒阑可奏云和笙。红霞白日俨不动，

七龙五凤纷相迎，惜哉志骄神不悦，叹息马蹄与车辙。

复道歌钟杳将暮，深宫桃李花成雪。为看青玉五枝灯，

蟠螭吐火光欲绝。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。